b'\n_START_ARTICLE_\nPust\n_START_PARAGRAPH_\nPust, ponegdje i filc (njem. Filz), je netkana plo\xc5\xa1na tekstilija od vune ili finih dlaka zeca, angorskoga kuni\xc4\x87a ili deve, kojoj se cjelovitost posti\xc5\xbee zamr\xc5\xa1ivanjem vlakana. Od vlakana se najprije oblikuje koprena (runasto tkivo); sna\xc5\xbenom (intenzivnom) mehani\xc4\x8dkom obradom (pokretanje, gnje\xc4\x8denje, valjanje) na povi\xc5\xa1enoj temperaturi u vla\xc5\xbenoj i alkalnoj sredini vunena se vlakna zbog svoje ljuskave povr\xc5\xa1ine zamrse i pove\xc5\xbeu u cjelovit plo\xc5\xa1ni proizvod. Vuni se mogu dodati i jeftinija pamu\xc4\x8dna, viskozna i umjetna vlakna do 50%-tnog udjela. _NEWLINE_Pust je cijenjen materijal za izradu \xc5\xa1e\xc5\xa1ira i razli\xc4\x8ditih dekoracijskih proizvoda, dijelova tradicijske odje\xc4\x87e i drugog. Jednako kao i pri izradi pusta, do pustenja vunenih proizvoda (odje\xc4\x87e) mo\xc5\xbee do\xc4\x87i tijekom njihova pranja, \xc5\xa1to je nepo\xc5\xbeeljna pojava jer se odjevni predmet pritom zgusne, smanji i izobli\xc4\x8di gotovo do neupotrebljivosti. \xc5\xa0to je vuna finija, to je sklonost pustenju ve\xc4\x87a. Zbog toga se vuneni proizvodi koji nisu posebno obra\xc4\x91eni pri odr\xc5\xbeavanju i njezi ne peru u perilicama.\n_START_SECTION_\nIndustrijski pust\n_START_PARAGRAPH_\nTehnikom iglanja runastih tkiva od umjetnih vlakana koja nemaju ljuskavu povr\xc5\xa1inu proizvodi se znatno jeftiniji iglani pust, pri \xc4\x8dem se vlakna iz usporednih slojeva koprena popre\xc4\x8dno povezuju mehani\xc4\x8dkim zamr\xc5\xa1ivanjem, do kojega dolazi ubadanjem igala. Iglani se pust prete\xc5\xbeito koristi kao tehni\xc4\x8dki tekstil (na primjer izolacijski materijal u gra\xc4\x91evinarstvu, podlo\xc5\xbeni materijal za strojeve i strojne dijelove u industriji i sli\xc4\x8dno), pa se izra\xc4\x91uje od razli\xc4\x8ditih vrsta vlakana, uklju\xc4\x8duju\xc4\x87i i ona dobivena od otpadnoga tekstila.'